Document ID: 32005R2168

KOMMISSIONENS FORORDNING (EF) Nr. 2168/2005
af 23. december 2005
om ændring af forordning (EF) nr. 1831/94 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af Samhørighedsfonden, samt om oprettelse af et informationssystem på dette område
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1164/94 af 16. maj 1994 om oprettelse af Samhørighedsfonden (1) særlig artikel 12, stk. 4, og
ud fra følgende betragtninger:
(1)
Kommissionens forordning (EF) nr. 1831/94 (2) finder anvendelse på alle de støtteberettigede foranstaltninger, som er omhandlet i artikel 3 i forordning (EF) nr. 1164/94.
(2)
Det er nødvendigt at ajourføre forordning (EF) nr. 1831/94 for at gøre systemet for indberetning af uregelmæssigheder mere effektivt.
(3)
Det skal præciseres, at den definition af uregelmæssigheder, som er anvendt i forordning (EF) nr. 1831/94, stammer fra artikel 1, stk. 2, i Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser (3).
(4)
Det er nødvendigt at præcisere begrebet mistanke om svig under hensyntagen til definitionen af svig i konventionen af 26. juli 1995 om beskyttelse af De Europæiske Fællesskabers finansielle interesser (4).
(5)
Definitionen af »første administrative eller retslige konstatering« skal bringes i overensstemmelse med den definition, som er anvendt i Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område (5).
(6)
Det er ligeledes nødvendigt at definere begrebet »konkurs« og begrebet »økonomisk beslutningstager«.
(7)
For at styrke indberetningssystemets merværdi skal det understreges, at medlemsstaterne har pligt til at indberette en eventuel mistanke om svig, således at risikoen kan blive analyseret, og i den henseende skal kvaliteten af de indberettede oplysninger være garanteret.
(8)
Det skal præciseres, at forordning (EF) nr. 1831/94 fortsat finder anvendelse på allerede indberettede tilfælde af uregelmæssigheder på under 10 000 EUR.
(9)
Det skal præciseres, hvilke oplysninger der anses for at være nødvendige for at gøre det muligt at behandle de tilfælde, hvor der ikke vil kunne opnås eller forventes tilbagebetaling.
(10)
For at lette den byrde, der pålægges medlemsstaterne som følge af indberetningerne, og for at fremme effektiviteten er det nødvendigt at hæve minimumstærsklen for medlemsstaternes pligt til at indberette uregelmæssigheder samt at præcisere de tilfælde, hvor indberetningspligten ikke gælder.
(11)
Forordning (EF) nr. 1831/94 berører ikke artikel 7 i Kommissionens forordning (EF) nr. 1386/2002 af 29. juli 2002 om gennemførelsesbestemmelser til Rådets forordning (EF) nr. 1164/94 for så vidt angår forvaltnings- og kontrolsystemerne vedrørende støtte, der er ydet fra Samhørighedsfonden, og proceduren for finansielle korrektioner (6).
(12)
Der skal tages højde for de forpligtelser, som følger af Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (7) og Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (8).
(13)
Der bør fastsættes en omregningskurs for de medlemsstater, der ikke indgår i euroområdet.
(14)
Forordning (EF) nr. 1831/94 bør ændres i overensstemmelse hermed -
UDSTEDT FØLGENDE FORORDNING:
Artikel 1
I forordning (EF) nr. 1831/94 foretages følgende ændringer:
1)
Der indsættes følgende artikel 1a:
»Artikel 1a
I denne forordning forstås ved:
1)
»uregelmæssighed«: enhver overtrædelse af en fællesskabsbestemmelse, som kan tilskrives en økonomisk beslutningstagers handling eller undladelse, der skader eller kunne skade De Europæiske Fællesskabers almindelige budget ved afholdelse af en uretmæssig udgift
2)
»økonomisk beslutningstager«: enhver fysisk eller juridisk person samt enhver enhed, der deltager i gennemførelsen af fondenes interventioner, bortset fra medlemsstaterne, når disse deltager i udøvelsen af offentlig myndighed
3)
»første administrative eller retslige konstatering«: den første skriftlige vurdering fra en kompetent administrativ eller retslig myndigheds side, ved hvilken det på grundlag af konkrete forhold konkluderes, at der er begået en uregelmæssighed, uden at dette dog berører muligheden for, at denne konklusion senere enten kan revideres eller trækkes tilbage som følge af udviklingen i den administrative eller retslige procedure
4)
»mistanke om svig«: en uregelmæssighed, der giver anledning til indledning af en administrativ og/eller retslig procedure på nationalt niveau for at fastslå, om der foreligger en forsætlig adfærd, navnlig svig ifølge definitionen i artikel 1, stk. 1, litra a), i konventionen om beskyttelse af De Europæiske Fællesskabers finansielle interesser
5)
»konkurs«: insolvensbehandling som defineret i artikel 2, litra a), i Rådets forordning (EF) nr. 1346/2000 (9).
2)
Artikel 2 udgår.
3)
Artikel 3, stk. 1, affattes således:
»1. I løbet af de to måneder efter afslutningen af hvert kvartal sender de medlemsstater, som modtager støtte, Kommissionen en opgørelse over de uregelmæssigheder, som har givet anledning til den første administrative eller retslige konstatering.
I den forbindelse giver medlemsstaterne under alle omstændigheder oplysning om:
a)
hvilket projekt eller hvilken foranstaltning der er tale om og projektets nummer eller CCI-kode (Code Commun d'Identification)
b)
hvilken bestemmelse der er blevet overtrådt
c)
datoen for og kilden til den første oplysning, som har givet anledning til formodning om en uregelmæssighed
d)
hvilke fremgangsmåder der er benyttet i forbindelse med uregelmæssigheden
e)
hvorvidt denne fremgangsmåde i givet fald giver anledning til mistanke om svig
f)
hvorledes uregelmæssigheden er blevet opdaget
g)
i givet fald de berørte medlemsstater og tredjelande
h)
på hvilket tidspunkt eller i hvilket tidsrum uregelmæssigheden er begået
i)
hvilke af medlemsstaternes kontorer eller organer der har konstateret uregelmæssigheden, og hvilke myndigheder der har ansvaret for den administrative og/eller retlige opfølgning
j)
datoen for den første administrative eller retslige konstatering
k)
angivelse af de implicerede fysiske og/eller juridiske personer eller andre enheder, der deltager, undtagen i de tilfælde, hvor denne angivelse ikke kan være til nytte i bekæmpelsen af uregelmæssighederne som følge af den pågældende uregelmæssigheds karakter
l)
det samlede beløb afsat til det pågældende projekt eller den pågældende foranstaltning og fordelingen af samfinansieringen mellem Fællesskabets bidrag og nationale og private bidrag
m)
det beløb, uregelmæssigheden vedrører, og fordelingen mellem Fællesskabets bidrag og nationale og private bidrag; når der ikke er udbetalt offentlige bidrag til de personer og/eller andre enheder, der er nævnt i litra k), de beløb, der ville være blevet uretmæssigt udbetalt, hvis uregelmæssigheden ikke var blevet konstateret
n)
en eventuel suspension af betalinger og mulighederne for inddrivelse
o)
beskrivelse af den uretmæssige udgift.
Som en undtagelse fra stk. 1 skal følgende tilfælde ikke indberettes:
-
de tilfælde, hvor uregelmæssigheden udelukkende består i en hel eller delvis manglende gennemførelse af en foranstaltning, som er medfinansieret af fællesskabsbudgettet, på grund af gennemførelsesorganets eller den endelige støttemodtagers konkurs. Uregelmæssigheder forud for en konkurs og enhver mistanke om svig skal imidlertid indberettes
-
de tilfælde, som gennemførelsesorganet eller den endelige støttemodtager indberetter til den administrative myndighed, enten frivilligt eller inden den kompetente myndighed selv har opdaget uregelmæssigheden, hvad enten dette sker før eller efter ydelsen af det offentlige bidrag
-
de tilfælde, hvor den administrative myndighed konstaterer en fejl vedrørende det finansierede projekts støtteberettigelse og korrigerer inden udbetaling af det offentlige bidrag.«
4)
I artikel 5 foretages følgende ændringer:
a)
Stk. 1, andet afsnit, affattes således:
»De medlemsstater, som modtager støtte, meddeler Kommissionen de administrative eller retslige afgørelser eller de vigtigste elementer heri vedrørende afslutningen af de omhandlede sager og oplyser navnlig, om de konstaterede elementer giver anledning til mistanke om svig.«
b)
Stk. 2 affattes således:
»2. Hvis en medlemsstat, som modtager støtte, skønner, at der ikke vil kunne opnås eller forventes tilbagebetaling, giver den i en særlig meddelelse Kommissionen underretning om det ikke-tilbagebetalte beløb og redegør for, hvorfor beløbet efter dens mening bør afholdes af Fællesskabet eller af den medlemsstat, som modtager støtte.
Oplysningerne skal være så detaljerede, at Kommissionen så hurtigt som muligt og i samråd med myndighederne i den berørte medlemsstat kan beslutte, hvem der skal bære ansvaret for de finansielle konsekvenser som omhandlet i artikel 12, stk. 1, tredje led, i forordning (EF) nr. 1164/94.
Meddelelsen skal som minimum indeholde:
a)
datoen for sidste udbetaling til gennemførelsesorganet og/eller den endelige støttemodtager
b)
kopi af anmodningen om tilbagebetaling
c)
kopi af det dokument, der bevidner gennemførelsesorganets eller den endelige støttemodtagers insolvens, hvis et sådant forefindes
d)
en kort beskrivelse af de foranstaltninger med tilhørende datoer, som medlemsstaten har truffet for at inddrive det omhandlede beløb.«
5)
Der indsættes følgende artikel 6a:
»Artikel 6a
De oplysninger, der kræves ifølge artikel 3 og 4 samt artikel 5, stk. 1, skal så vidt muligt fremsendes elektronisk gennem det modul, som Kommissionen har oprettet til formålet, via en sikker forbindelse.«
6)
Der indsættes følgende artikel 8a:
»Artikel 8a
Kommissionen kan benytte alle oplysninger af generel eller operationel art, som er meddelt af medlemsstaterne i henhold til denne forordning, til at foretage risikovurderinger ved hjælp af egnet informationsteknologi og på grundlag af de opnåede oplysninger udarbejde rapporter og varslinger for at øge opmærksomheden omkring identificerede risici.«
7)
Artikel 10, stk. 3, affattes således:
»3. Når Kommissionen og medlemsstaterne behandler personoplysninger i medfør af denne forordning, skal de overholde fællesskabsbestemmelserne og de nationale bestemmelser om beskyttelse af sådanne oplysninger, herunder navnlig bestemmelserne i direktiv 95/46/EF og i givet fald i forordning (EF) nr. 45/2001.«
8)
Artikel 12 affattes således:
»Artikel 12
1. Vedrører uregelmæssighederne beløb på under 10 000 EUR for så vidt angår Fællesskabets bidrag, sender medlemsstaterne kun oplysningerne i artikel 3 og 5 til Kommissionen på dennes udtrykkelige begæring.
2. De medlemsstater, der endnu ikke har indført euroen som valuta på datoen for opdagelsen af uregelmæssigheden, skal omregne den omhandlede udgift fra national valuta til euro. Til omregningen af beløbet til euro anvendes Kommissionens månedlige omregningskurs i den måned, hvor udgiften er eller ville blive opført i regnskabet af den betalingsmyndighed, der er ansvarlig for det omhandlede operationelle program. Kommissionen offentliggør hver måned denne omregningskurs elektronisk.«
Artikel 2
Artikel 5 i forordning (EF) nr. 1831/94, i den affattelse, der var gældende før denne forordnings ikrafttræden, finder stadig anvendelse på de tilfælde, der vedrører et beløb på under 10 000 EUR, og som er indberettet inden den 28. februar 2006.
Artikel 3
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. december 2005.

Labels: 10
12
11
15